नई दिल्ली. बुकीज ने आईपीएल छह में स्पॉट फिक्सिंग के लिए कोडवर्ड में बातचीत करने के लिए पूरी शब्दावली तैयार कर रखी थी। इतना ही नहीं बातचीत के दौरान होने वाली डील के लिए भी कोड वर्ड बनाए गए थे।
स्पॉट फिक्सिंग संबंधी बातचीत के लिए सभी बुकीज ने फर्जी पहचान पत्र पर मोबाइल नंबर लिए थे। सभी बुकीज और फिक्सर को हिदायत दी गई थी कि इन नंबरों पर यदि किसी अन्य नंबर से फोन आए तो उस पर बात नहीं करनी है। साथ ही, इस नंबर से किसी दूसरे शख्स को अपनी तरफ से फोन भी नहीं करना है। इन नंबरों के इस्तेमाल के लिए सभी बुकीज एवं फिक्सरों ने खास तरह का मोबाइल भी रखा हुआ था।
स्पेशल सेल के अनुसार पुलिस की धरपकड़ से बचने के लिए स्पॉट फिक्सिंग से जुड़े बुकीज, सटोरियों और फिक्सर ने अपनी तरफ से पूरी तैयारी कर रखी थी। स्पॉट फिक्सिंग संबंधी पूरी बातचीत कोड वर्ड में होती थी। कोडवर्ड की शब्दावली को दुबई में बैठे सुनील के निर्देश पर तैयार किया गया था। सुनील दुबई से इन नंबरों पर ज्यादातर किरण डोले और सुनील भाटिया बात किया करते थे।
सुनील और किरण ने सभी बुकीज को कोड नाम दिया हुआ था। इसमें जीजू जनार्दन को बीजू, राकेश को रॉकी, अश्वनी अग्रवाल को टिंकू मंडी, मोहम्मद याह्या को यूसुफ, चंद्रेश को जूपिटर, मनोज को मेट्रो और आफताब को सुनील दुबई आदि के नाम से बुलाया जाता था। फिक्सर और बुकीज द्वारा तैयार किए गए कोड वर्ड को क्रैक करने के लिए सेल को खासी मशक्कत करनी पड़ी। कोड वर्ड को डिकोड करने के लिए स्पेशल सेल की कई टीमों को पांच राज्यों के हैदराबाद, मुंबई, चेन्नई, जयपुर और चंडीगढ़ में तैनात किया गया था। वांछित बुकी प्रतीक के मामले में भी पुलिस को शक है कि प्रतीक उसका कोड नेम हो सकता है।
किन बुकीज के क्या थे नाम
बुकी कोडवर्ड
जीजू जनार्दन बीजू
राकेश रॉकी
अश्वनी अग्रवाल टिंकू मंडी
मोहम्मद याह्या यूसुफ
चंद्रेश जूपिटर
मनोज मेट्रो
आफताब सुनील दुबई
श्रीसंत व 12 बुकीज की जमानत अर्जी पर 4 को होगी सुनवाई
स्पॉट फिक्सिंग के आरोपी राजस्थान रॉयल्स के पूर्व खिलाड़ी एस. श्रीसंत और 12 बुकीज ने साकेत कोर्ट में याचिका दायर कर जमानत की मांग की है। ये सभी आरोपी फिलहाल न्यायिक हिरासत के तहत तिहाड़ जेल में बंद हैं। अदालत ने याचिका पर सुनवाई के लिए 4 जून की तारीख तय की है। चार जून को जिरह के दौरान दिल्ली पुलिस सिद्धार्थ त्रिवेदी की गवाही सहित विभिन्न सबूतों को पेश कर सभी आरोपियों की जमानत का विरोध करेगी।
hin_Deva hin_Deva hin_Deva hin_Deva hin_Deva kas_Deva san_Deva bho_Deva awa_Deva mar_Deva bho_Deva bho_Deva mai_Deva hin_Deva hin_Deva